ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

С Регламент (ЕС) 2018/120 на Съвета се определят възможностите за риболов за 2018 г. на определени рибни запаси и групи от рибни запаси, приложими във водите на Съюза и за корабите на Съюза в някои води извън Съюза. Обичайна практика е тези възможности за риболов да се изменят неколкократно по време на периода, за който са в сила.

• Съгласуваност със съществуващите разпоредби в тази област на политиката

Предложените мерки са разработени в съответствие с целите и правилата на общата политика в областта на рибарството (ОПОР) и са съгласувани с политиката на Съюза за устойчиво развитие.

• Съгласуваност с политиките на Съюза в други области

Предложените мерки са съгласувани с политиките на Съюза в други области — по-специално в областта на околната среда.

2. ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

• Правно основание

Правното основание на настоящото предложение е член 43, параграф 3 от Договора за функционирането на Европейския съюз.

Ангажиментите на Съюза към устойчивата експлоатация на живите водни ресурси произтичат от задълженията съгласно член 2 от новия основен регламент за ОПОР.

• Субсидиарност (при неизключителна компетентност)

Предложението попада в обхвата на изключителната компетентност на Съюза в съответствие с член 3, параграф 1, буква г) от Договора. Следователно принципът на субсидиарност не се прилага.

• Пропорционалност

Предложението е в съответствие с принципа на пропорционалност, тъй като ОПОР е обща политика. Съгласно член 43, параграф 3 от Договора мерките за определянето и разпределянето на възможностите за риболов се приемат от Съвета.

• Избор на инструмент

Предлаган инструмент: регламент.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Последващи оценки/проверки за пригодност на действащото законодателство

Не е приложимо.

• Консултации със заинтересованите страни

В предложението са взети предвид становищата на заинтересованите страни, както и на съответните консултативни съвети, национални администрации, рибарски и неправителствени организации.

• Събиране и използване на експертен опит

Предложението се основава на научните становища на Международния съвет за изследване на морето (ICES)[[1]](#footnote-1).

• Оценка на въздействието

Обхватът на Регламента относно възможностите за риболов е определен в член 43, параграф 3 от Договора.

• Пригодност и опростяване на законодателството

Не е приложимо.

• Основни права

Не е приложимо.

4. ОТРАЖЕНИЕ ВЪРХУ БЮДЖЕТА

Предложените мерки няма да имат отражение върху бюджета.

5. ДРУГИ ЕЛЕМЕНТИ

• Подробни разяснения на отделните разпоредби на предложението

Целта на предложението е Регламент (ЕС) 2018/120 да бъде изменен, както е описано по-долу.

Лаврак

На 2 юли 2018 г. ICES публикува актуализирано становище относно лаврак в участъци 4b—c, 7а и 7d—h на ICES (централната и южната част на Северно море, Ирландско море, Ламанша, Бристълски залив и Келтско море) за 2018 г. В това становище ICES посочи по-ниска смъртност от риболов при любителския риболов и по-висок процент на оцеляване от практиката „улавяне и освобождаване“, отколкото бе прогнозирано. Поради това е целесъобразно да се въведе таван на улова от една риба на рибар на ден при любителския риболов, приложим за периода октомври — декември 2018 г.

2018/0321 (NLE)

Предложение за

РЕГЛАМЕНТ НА СЪВЕТА

за изменение на Регламент (ЕС) 2018/120 по отношение на някои възможности за риболов

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

(1) С Регламент (ЕС) 2018/120 на Съвета[[2]](#footnote-2) се определят възможностите за риболов за 2018 г. на определени рибни запаси и групи от рибни запаси, приложими във водите на Съюза и за корабите на Съюза в някои води извън Съюза.

(2) Международният съвет за изследване на морето (ICES) публикува актуализирано становище относно лаврак (*Dicentrarchus labrax*) в участъци 4b—c, 7а и 7d—h на ICES (централната и южната част на Северно море, Ирландско море, Ламанша, Бристълски залив и Келтско море) за 2018 г. Съгласно посоченото становище, за да съответства на максималния устойчив улов (МУУ), общият улов от търговски и любителски риболов през 2018 г. следва да не надвишава 880 тона. Вследствие на набора от мерки, гарантиращи възстановяването на запасите, очаква се биомасата да се увеличи през 2018 г. В това становище ICES също така посочи по-ниска смъртност от риболов при любителския риболов и по-висок процент на оцеляване от практиката „улавяне и освобождаване“ (смъртност от риболов 5 %), отколкото бе прогнозирано (15 %). Поради това е целесъобразно при любителския риболов, който се извършва между октомври и декември 2018 г., да е разрешено задържането на една риба на рибар на ден.

(3) Регламент (ЕС) 2018/120 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

В член 9 от Регламент (ЕС) 2018/120 параграф 4 се заменя със следното:

„4. При любителски риболов, включително от брега, в участъци 4b, 4c, 7a—7k на ICES:

а) от 1 януари 2018 г. до 30 септември 2018 г. се разрешава риболов на лаврак само на принципа „улавяне и освобождаване“. През посочения период се забранява да се задържа на борда, да се премества, трансбордира или разтоварва лаврак, уловен в посочената зона;

б) от 1 октомври до 31 декември 2018 г. може да се задържа не повече от един екземпляр лаврак на рибар на ден.“.

Член 2

Настоящият регламент влиза в сила на третия ден след деня на публикуването му в *Официален вестник на Европейския съюз*.

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

 За Съвета

 Председател

1. <http://www.ices.dk/community/advisory-process/Pages/Latest-advice.aspx> [↑](#footnote-ref-1)
2. Регламент (ЕС) 2018/120 на Съвета от 23 януари 2018 г. за определяне за 2018 г. на възможностите за риболов на определени рибни запаси и групи от рибни запаси, приложими във водите на Съюза и за риболовните кораби на Съюза в някои води извън Съюза (ОВ L 27, 31.1.2018 г., стр. 1). [↑](#footnote-ref-2)